SENEC. Zumba je tanečný fitness inšpirovaný latinsko-americkou hudbou. V Senci je rozšírená najmä vďaka Reni Siposovej, ktorá sa v spolupráci s nadačným fondom Euro deťom rozhodla zorganizovať charitatívnu akciu pre Lelle.
Prvú októbrovú sobotu o 14.00 sa na ZŠ A.M. Szencziho uskutoční trojhodinová porcia cvičenia a zábavy. Prvá hodina odštartuje novou cvičebnou metódou Piloxing, ktorá je spojením pilatesu, boxu a tanca. Nasleduje tradičný aerobik a posledná hodina bude venovaná zumbe.
Vstupné je šesť eur a všetky vyzbierané peniaze poputujú na liečbu Lelle. "Tancu sa venujem odmalička, zumbu v Senci precvičujem už štyri roky, a tak mi napadla myšlienka pomôcť takýmto spôsobom niekomu, kto to potrebuje," prezradila Renáta Siposová.
Svoju myšlienku spojila s nadačným fondom, ktorý sa snaží pomôcť desiatim deťom z celého Slovenska, pričom tri deti sú priamo zo Senca. "V momente, keď ma Renáta oslovila, mali sme Lellu ako jedinú v programe, preto sme sa nemuseli ani rozhodovať. Verím že podobných akcií bude, čo najviac," povedala Martina Červeňová, zástupkyňa správcu fondu.
Na ľudí, ktorí budú chcieť pomôcť, čaká aj tombola so zaujímavými cenami. Ohlasy na charitatívnu akciu sú pozitívne a organizátorky čakajú slušnú návštevu.